Úradný vestník L 378 , 31/12/1982 S. 0019 - 0023

Španielske špeciálne vydanie: Kapitola 12 Zväzok 4 S. 0088

Portugalské špeciálne vydanie Kapitola 12 Zväzok 4 S. 0088

Fínske špeciálne vydanie: Kapitola 12 Zväzok 2 S. 0060

Švédske špeciálne vydanie: Kapitola 12 Zväzok 2 S. 0060



Smernica Rady z 10. decembra 1982, ktorou sa mení a dopĺňa smernica 78/170/EHS o výkone zdrojov tepla na vykurovanie priestorov a prípravu teplej úžitkovej vody v nových alebo existujúcich nepriemyselných budovách a o izolácii rozvodov tepla a teplej úžitkovej vody pre domácnosť v nových nepriemyselných budovách (82/885/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva a najmä na jej článok 103, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], keďže smernica 78/170/EHS [3] vyžaduje, aby členské štáty podnikli všetky potrebné opatrenia na zabezpečenie toho, aby všetky nové zdroje tepla na vykurovanie priestorov a/alebo prípravu teplej úžitkovej vody pre domácnosť v nových alebo existujúcich nepriemyselných budovách vyhovovali minimálnym požiadavkám výkonu; keďže uvedená smernica stanovuje, že treba zabezpečiť splnenie týchto minimálnych požiadaviek výkonu kontrolou, ktorá sa vykoná buď v štádiu výroby zdroja, alebo v čase inštalácie; keďže ďalej stanovuje, že v prípade zdrojov tepla, ktoré podliehajú kontrole v čase inštalácie, nesmú energetické straty prekročiť úrovne stanovené členskými štátmi; keďže pri tom všetkom stanovuje, že tie spotrebiče, u ktorých nie je možné vykonať typovú skúšku, budú predmetom následného návrhu po tom, ako sa uskutočnia náležité technické štúdie; keďže po riadnom dokončení týchto štúdií by sa mali prijať vhodné opatrenia ohľadne spomínaných zdrojov tepla; keďže tieto štúdie ukazujú potrebu poskytnúť možnosť časového intervalu medzi časom inštalácie zdroja, u ktorého nie je možné vykonať typovú skúšku, a časom, v ktorom sa uskutoční kontrola priamo na mieste; keďže okrem toho tieto štúdie viedli k navrhnutiu praktického kódexu, udávajúceho postupy, ktoré treba dodržať pri prevádzkovej skúške zdroja tepla na kvapalné alebo plynné palivo, ktorý podlieha kontrole v súvislosti s jeho inštaláciou; keďže z toho vyplýva potreba robiť kontroly spomínaných zdrojov tak, aby vyhovovali spomínanému kódexu, čo vytvára minimálnu spoločnú základňu v celom spoločenstve; keďže sa ustanovenia kódexu netýkajú zdrojov tepla na tuhé palivo; keďže je vhodné na účel pohotového overenia, či boli dodržané pravidlá vzťahujúce sa na kontrolu, vykonávanú v súvislosti s inštaláciou, stanoviť výrobný štítok podobný tomu, ktorý je predpísaný pre zdroje tepla kontrolované v štádiu výroby; keďže tento štítok možno nahradiť kontrolnou správou; keďže v prípade nedodržania výkonnostných požiadaviek alebo množstva energetických strát sa správa o kontrole pošle príslušnému administratívnemu orgánu; keďže prijaté opatrenia na vykonávanie tejto smernice by mali zahŕňať opatrenia, prijaté na aproximáciu právnych predpisov členských štátov v oblastiach, ktorých sa týka táto smernica, a mali by viesť k uľahčovaniu práce pri harmonizácii alebo štandardizácii, ktorá prebieha alebo má prebehnúť v týchto oblastiach na úrovni spoločenstva alebo na medzinárodnej úrovni; keďže preto treba smernicu 78/170/EHS zmeniť a doplniť, PRIJALA TÚTO SMERNICU: Článok 1 Smernica 78/170/EHS sa týmto mení a dopĺňa nasledovne: 1. Slová "ekonomicky opodstatneným" sa vložia pred slová "minimálnym výkonnostným požiadavkám" v prvom pododseku článku 1 odsek 1; 2. Štvrtý pododsek článku 1odsek 1 sa nahradí nasledovne: "Elektrické odporové zdroje tepla, tepelné čerpadlá a prípojky k sieti diaľkového vykurovania sú vylúčené."; 3. Posledný pododsek článku 1 odsek 1 sa ruší; 4. Nasledovné odseky sa vložia do článku 1: "3a. Zdroje tepla podliehajúce kontrole v čase inštalácie, ktoré nevyhovujú minimálnym výkonnostným požiadavkám, podliehajú rozhodnutiu príslušného administratívneho orgánu, ktorý môže dokonca nariadiť, aby bol zdroj vyradený z prevádzky; splnenie týchto požiadaviek sa potvrdí prostredníctvom výrobného štítku, uvádzajúceho prinajmenšom tie údaje, ktoré sú stanovené v odseku 3, s výnimkou poslednej zarážky týkajúcej sa spotreby zdroja, keď pracuje na menovitý výkon. Údaj o maximálnej teplote vykurovacej kvapaliny stanovený v piatom odseku sa môže vynechať, pokiaľ sa teplota špecifikuje v inom dokumente. Od kontrolného orgánu sa požaduje, aby poskytol užívateľovi kontrolnú správu vo forme stanovenej členským štátom; táto správa musí predovšetkým uvádzať podrobnosti, ktoré musia byť uvedené na výrobnom štítku stanovenom v prvom pododseku; môže nahradiť výrobný štítok. Keď kontrolná správa uvedie, že zdroj tepla nevyhovuje minimálnym požiadavkám výkonu, kontrolný orgán pošle kópiu správy príslušnému administratívnemu orgánu. V prípade akéhokoľvek zdroja tepla pochádzajúceho z iného členského štátu príslušný administratívny orgán v mieste, kde sa robila kontrola, so súhlasom majiteľa poskytne dodávateľovi na jeho požiadanie kópiu kontrolnej správy. 3b. Kontrola zdrojov tepla v čase ich inštalácie sa vykonáva v súlade s praktickým kódexom, ktorý tvorí prílohu k tejto smernici. Ustanovenia kódexu budú tvoriť minimálnu spoločnú základňu pre kontrolný postup v celom spoločenstve. Môžu sa dopĺňať, ale nesmú sa zrušiť ustanoveniami, o ktorých rozhodli členské štáty ani nesmú takýmito ustanoveniami nadobudnúť opačný význam. Ustanovenia kódexu sa netýkajú zdrojov tepla na tuhé palivo alebo kondenzačných kotlov."; 5. Článok 1 odsek 4 sa nahradí nasledovne: "4. V prípade zdrojov tepla podliehajúcich kontrole v čase inštalácie členské štáty môžu stanoviť namiesto minimálnych požiadaviek výkonu maximálne úrovne energetických strát v súlade s bodom 3.1 praktického kódexu. V takomto prípade sa uplatnia ustanovenia odsekov 3a a 3b". Článok 2 Príloha k tejto smernici sa pridá k smernici 78/170/EHS. Článok 3 Členské štáty prijmú opatrenia týkajúce sa skúšania zdrojov tepla v čase inštalácie do 18 mesiacov od oznámenia tejto smernice. Článok 4 Táto smernica je adresovaná členským štátom. V Bruseli 10. decembra 1982 Za Radu predseda G. Fenger Møller [1] Ú. v. ES C 175, 14.7.1980, s. 12. [2] Ú. v. ES C 300, 18.11.1980, s. 6. [3] Ú. v. ES L 52, 23.2.1978, s. 32. -------------------------------------------------- PRÍLOHA PRAKTICKÝ KÓDEX SKÚŠKY VÝKONU V ČASE INŠTALÁCIE ZDROJA TEPLA NA KVAPALNÉ ALEBO PLYNNÉ PALIVO, POUŽÍVANÉHO V NEPRIEMYSELNEJ BUDOVE NA VYKUROVANIE PRIESTOROV A/ALEBO PRÍPRAVU TEPLEJ ÚŽITKOVEJ VODY PRE DOMÁCNOSŤ SKÚŠOBNÝ POSTUP A URČENIE STRÁT 1. VŠEOBECNE 1.1. V prípade zdroja tepla, ktorý je schopný používať rôzne typy paliva (kvapalné alebo plynné), sa skúška vykoná s každým typom paliva, ktoré je v súlade so špecifikáciami výrobcu a je k dispozícii v čase skúšky. 1.2. Výstup spalín má otvor na zasunutie meracích sond a na vzorkovanie dymu. 1.3. Presnosť každého merania musí byť taká, aby sa dosiahla celková presnosť výsledkov stanovených členskými štátmi. 1.4. Skúška sa vykoná v primeranom čase a podľa možnosti pri nominálnom tepelnom výstupe zdroja. Tam, kde to nie je možné, by sa malo použiť najbližšie ďalšie zaťaženie. Ak je zdroj navrhnutý na prevádzku s dvoma alebo viacerými zaťaženiami, môže sa na požiadanie členských štátov vykonať aj skúška pri zníženom zaťažení. Použité zaťaženia sa odhadnú spoľahlivou metódou. 1.5. Výkon určený či už priamou alebo nepriamou metódou sa vyjadrí percentuálnym pomerom k dolnej alebo hornej výhrevnosti paliva, vstrekovaného do horáku pri zaťažení odhadnutom tak, ako je to opísané v 1.4. 2. SKÚŠOBNÉ PODMIENKY 2.1. Príprava zdroja 2.1.1. Užívateľ zodpovedá za to, aby s prípadnou pomocou výrobcu a/alebo inštalujúceho vykonal pred skúškou také čistenie, vyregulovanie a prípravu zdroja, ktoré považuje za potrebné. Príslušné administratívne orgány môžu urobiť takéto čistenie povinným. 2.1.2. Skontrolovať sa musí tesnosť zdroja a jeho pripojenia na odvod spalín. 2.2. Identifikácia zdroja 2.2.1. Pred skúškou zaznamená kontrolný orgán (ďalej nazývaný len "orgán") všetky potrebné údaje na identifikáciu zdroja a prinajmenšom vlastnosti zdroja alebo špecifikácie uvedené napríklad na výrobnom štítku a/alebo v pokynoch pre montáž a prevádzku odovzdaných užívateľovi, ktoré sa týkajú výrobcu, výroby, roku výroby a spotreby tepla. 2.2.2. Orgán skontroluje, či sa splnili potrebné podmienky na to, aby sa počas skúšky nevyskytla žiadna porucha, ktorá by mohla nepriaznivo ovplyvniť jej platnosť. V tomto ohľade bude najmä požadovať od užívateľa, aby vystavil certifikáty — alebo nejakým iným spôsobom dokázal — že sa vykonali bezpečnostné kontroly stanovené pre kotolňu a priľahlé priestory. Táto podmienka sa môže považovať za splnenú v členských štátoch, kde sa nemôžu zdroje tepla nainštalovať alebo uviesť do prevádzky bez predchádzajúcej bezpečnostnej kontroly. Ak právne predpisy krajiny nevyžadujú takéto kontroly, orgán má právo náležite sa presvedčiť o bezpečnosti prevádzkových podmienok predtým, ako vykoná kontrolu. Pokiaľ orgán nebude spokojný s dodržaním uvedených bodov, môže odmietnuť vykonať kontrolu; v takomto prípade vypracuje správu ad hoc. 2.3. Predbežné spustenie 2.3.1. Pred testovaním môže orgán vykonať predbežné spustenie, aby skontroloval a prednastavil meracie zariadenia inštalované na účel kontroly. Orgán zabezpečí, aby všetky merania mali požadovaný stupeň presnosti. Presnejšie povedané, ak sa orgán rozhodne užívať určité meracie prístroje tvoriace časť normálneho vybavenia v mieste inštalácie, musí skontrolovať, či tieto vyhovujú požadovaným podmienkam týkajúcim sa noriem presnosti a spoľahlivosti. 2.3.2. Užívateľ je zodpovedný za to, aby sa s pomocou výrobcu a/alebo inštalujúceho, s povolením majiteľa zdroja, vykonali všetky potrebné definitívne nastavenia zdroja, a aby poskytol všetky doplnkové vysvetlenia rozličných pokynov s cieľom vytvoriť optimálne podmienky skúšky. 2.4. Skúška 2.4.1. Za priebeh skúšky zodpovedá samotný orgán. 2.4.2. Skúška sa vykoná za ustálených podmienok, s konštantným prietokom paliva a spaľovacieho vzduchu. 2.4.3. Počas skúšky urobí orgán všetky povinné merania stanovené v bode 3, a ak to prichádza do úvahy, aj ďalšie merania stanovené v bode 4. Vypracuje správu, ako je to stanovené v bode 5. 3. URČENIE STRÁT PROSTREDNÍCTVOM SPALÍN 3.1. Meranie výrazných tepelných strát Tam, kde sa výkon určuje nepriamou metódou, orgán môže merať percentuálny pomer obsahu buď oxidu uhličitého alebo kyslíka v spalinách. Potom sa uplatní vzorec, ktorý okrem teplotného rozdielu medzi spalinami a spaľovacím vzduchom obsahuje vhodné konštanty. Vzorec a konštanty museli byť zverejnené členským štátom, pod ktorého zákonodarstvo spadá kontrolný orgán, alebo stanovené normou. Keď chýbajú úradné nariadenia alebo norma, výrazné tepelné straty sa môžu vypočítať z charakteristiky paliva, jeho výhrevnosti a objemu prebytočného vzduchu užitím tabuliek udávajúcich špecifické teplo spalín, napr. tých, ktoré sú ustanovené 12. Svetovým plynárenským kongresom (World Gas Congress) (IGU/E/17/73). Uvedený postup sa netýka kondenzačných kotlov. 3.2. Meranie množstva spalín Orgán vykoná toto meranie tam, kde zdroj používa kvapalné palivo alebo skvapalnený naftový plyn (LPG) vstrekovaný v kvapalnej forme; meria sa prostredníctvom vhodného prístroja; výsledok sa vyjadrí ako konvenčné dymové číslo (0 až 9). 4. ĎALŠIE KONTROLY (NEPOVINNÉ) 4.1. Stopy oxidu uhoľnatého Orgán môže byť oprávnený skontrolovať, či spaliny zdroja neobsahujú oxid uhoľnatý v takých množstvách, ktoré by vzbudili pochybnosti o výsledkoch meraní uskutočnených v súlade s bodom 3.1. 4.2. Straty cez plášť zdroja tepla V tých členských štátoch, kde pre túto problematiku neexistujú ani nariadenia, ani technické pravidlá alebo iné ustanovenia, orgán môže byť oprávnený odhadnúť straty cez plášť z údajov poskytnutých výrobcom a/alebo z povrchových teplôt zistených počas skúšky. 5. SKÚŠOBNÁ SPRÁVA Po skúške vyhotoví orgán správu vo forme stanovenej členským štátom, uvedúc hlavné vlastnosti zdroja, uskutočnené merania, vzorec použitý na výpočet strát a výkon zdroja tepla. --------------------------------------------------